五月十三日大水
作者：梅堯臣
朝代：宋

paragraphs: 誰知山中水，忽向舍外流。
誰知門前路，已通溪中舟。
窮蛇上竹枝，聚蚓登階陬。
我家地勢高，四顧如湖滮。
浮萍穿籬眼，斷葑過屋頭。
官吏救市橋，停車當市樓。
應念此中居，望不辯馬牛。
危湍瀉天河，漫漫無汀洲。
羣蛙正得時，日夜鳴不休。
戢戢後池魚，隨波去難留。
揚鬐雖自在，江上多網鉤。
紛紜閭里兒，踴躍競學泅。
吾慕孔宣父，有意乘桴浮。